|  |  |
| --- | --- |
|  |  |

**ΑΝΑΚΟΙΝΩΣΗ**

**ΠΡΟΣΤΑΣΙΑ ΤΩΝ ΕΡΓΑΖΟΜΕΝΩΝ ΑΠΟ ΤΗ ΘΕΡΜΙΚΗ ΚΑΤΑΠΟΝΗΣΗ**

**Τετάρτη 23 Ιουλίου 2025**

Ενόψει των υψηλών θερμοκρασιών και των ιδιαιτέρων συνθηκών που επικρατούν και των σχετικών προβλέψεων του Τμήματος Μετεωρολογίας, το Τμήμα Επιθεώρησης Εργασίας (ΤΕΕ) του Υπουργείου Εργασίας και Κοινωνικών Ασφαλίσεων, ενημερώνει τους εργοδότες και τα αυτοεργοδοτούμενα πρόσωπα ότι, ενόψει της **προειδοποίησης του Τμήματος Μετεωρολογίας που εκδόθηκε για εξαιρετικά ψηλή θερμοκρασία σε πορτοκαλί επίπεδο επικινδυνότητας, απαιτείται να διακοπούν, μεταξύ των ωρών 12:00-16:00, εφόσον βρίσκεται σε ισχύ η προειδοποίηση,**

* **όλες οι υπαίθριες βαριές και μέτριες εργασίες, και**
* **οι εργασίες μεταφοράς προϊόντων ή/και παράδοσης προϊόντων με τη χρήση δίκυκλων οχημάτων (π.χ μοτοσικλέτας, μοτοποδηλάτου, ποδηλάτου) ή συσκευών προσωπικής κινητικότητας (scooters, e-scooters)**, όπως η μεταφορά ή/και παράδοση προϊόντων/φαγητού/αλληλογραφίας ή/και άλλων δραστηριοτήτων.

Η προειδοποίηση σε πορτοκαλί επίπεδο επικινδυνότητας και η διακοπή εργασιών αφορά το εσωτερικό (περιοχές με υψόμετρο κάτω από 300 μέτρα, που απέχουν πέραν των 10 χιλιομέτρων από την ακτογραμμή) και τα ψηλότερα ορεινά (ορεινές περιοχές με υψόμετρο πάνω από 1150 μέτρα).

Για κάθε άλλη περίπτωση (ελαφριές εργασίες και σε περιοχές που δεν ισχύει το πορτοκαλί επίπεδο επικινδυνότητας ) το ΤΕΕ υπενθυμίζει ότι, με βάση τις πρόνοιες των περί Ασφάλειας και Υγείας στην Εργασία (Κώδικας Πρακτικής για τη Θερμική Καταπόνηση των Εργαζομένων) Διαταγμάτων του 2014, 2020 και 2023 ([Κ.Δ.Π. 291/2014](http://www.mlsi.gov.cy/mlsi/dli/dliup.nsf/all/1DEAB11A5388E1BFC2257E03004437B4/$file/KDP_291_2014.pdf?openelement), [Κ.Δ.Π. 206/2020](http://www.mlsi.gov.cy/mlsi/dli/dliup.nsf/all/1DEAB11A5388E1BFC2257E03004437B4/$file/DIATAGMA_KDP_206_2020.pdf?openelement) και [Κ.Δ.Π.231/2023](https://www.mlsi.gov.cy/mlsi/dli/dliup.nsf/all/1DEAB11A5388E1BFC2257E03004437B4/$file/KDP_231_2023.pdf?openelement)):

* Τόσο οι εργοδότες όσο και τα αυτοεργοδοτούμενα πρόσωπα πρέπει να μετρούν, στους χώρους όπου διεξάγονται εργασίες, τις παραμέτρους (θερμοκρασία και σχετική υγρασία) που συμβάλλουν στον θερμικό φόρτο. Σύμφωνα με τις επικρατούσες συνθήκες θερμοκρασίας αέρα (υπό σκιά) και σχετικής υγρασίας, πρέπει να ρυθμίζουν ανάλογα τις εργασίες τους και **εφαρμόζουν αλλαγή της κάθε εργασίας ή ανάπαυση ή διακοπή των εργασιών**, ανάλογα με το είδος της εκτελούμενης εργασίας, καθώς και άλλα **κατάλληλα και επαρκή μέτρα (οργανωτικά και τεχνικά)** για την αποφυγή ή μείωση της θερμικής καταπόνησης όπως:
  + Οργάνωση συχνών μικρών διαλειμμάτων για ανάπαυση σε σκιερό, δροσερό μέρος ή κατάλληλα κλιματιζόμενο χώρο ή σε χώρο όπου γίνεται χρήση ανεμιστήρων όπου αυτό είναι εφικτό.
  + Διαμόρφωση / επιλογή σκιερού μέρους ή κατασκευή κατάλληλων στεγάστρων για την εκτέλεση των εργασιών όπου τούτο είναι δυνατόν.
  + Εναλλαγή των εργαζομένων στην εργασία ανάλογα με το είδος της εκτελούμενης δραστηριότητας.
  + Αποφυγή όπου είναι εφικτό, των επίπονων εργασιών στο ύπαιθρο κατά τις πιο θερμές ώρες της ημέρας (12:00-16:00).
  + Διάθεση στους εργαζόμενους πόσιμου δροσερού νερού (θερμοκρασίας 10 – 15οC).
  + Χορήγηση και χρήση από τους εργαζομένους κατάλληλου καλύμματος κεφαλής.
  + Χρήση από τους εργαζομένους ελαφρών, χαλαρών ειδών ένδυσης που αναπνέουν όπως είδη από βαμβάκι και χρήση κατάλληλων γυαλιών ηλίου.
  + Αποφυγή λήψης μεγάλων γευμάτων ή ζαχαρούχων τροφίμων ή κατάποσης οινοπνευματωδών ή καφεϊνούχων ποτών.
  + Κατάρτιση των εργαζομένων.

Σύμφωνα με τις πρόνοιες του Κώδικα Πρακτικής (Πίνακες 12 και 13), για συνθήκες θερμοκρασίας 39ο έως 46ο, πρέπει να διακόπτονται οι εργασίες όταν επικρατούν τα πιο κάτω ή μεγαλύτερα ποσοστά σχετικής υγρασίας, ανάλογα με το είδος και τη βαρύτητα της εργασίας:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Βαρύτητα Εργασίας** | **Θερμοκρασία (υπό σκιά) oC** | | | | | | | |
| **39** | **40** | **41** | **42** | **43** | **44** | **45** | **46** |
| **Ελαφριά:** | **≥ 53%** | **≥ 48%** | **≥ 43%** | **≥ 39%** | **≥ 34%** | **≥ 29%** | **≥ 25** | **≥ 23** |
| **Μέτρια:** | **≥ 48%** | **≥ 43%** | **≥ 38%** | **≥ 34%** | **≥ 29%** | **≥ 26%** | **≥ 22** | **≥ 19** |
| **Βαριά:** | **≥ 42%** | **≥ 37%** | **≥ 33%** | **≥ 28%** | **≥ 25%** | **≥ 21%** | **≥ 18** | **≥ 15** |

|  |  |
| --- | --- |
| **Βαρύτητα**  **Εργασίας** | **Παραδείγματα** |
| **Ελαφριά** | Εργασία γραφείου, επιστασία, εργασία σε πάγκο με ελαφριά εργαλεία, συνήθης οδήγηση. |
| **Μέτρια** | Τοποθέτηση περίφραξης, σκυροδέτηση, χτίσιμο τούβλων, σοβάτισμα, μπογιάτισμα, τοποθέτηση δαπέδων, τοποθέτηση κεραμιδιών, σκάλισμα, σφυρηλάτηση, μεταφορά ελαφρών αντικειμένων, ξυλουργικές εργασίες, ηλεκτρολογικές εργασίες, υδραυλικές εργασίες, μηχανολογικές εργασίες, τοποθέτηση αλουμινίων, τοποθέτηση κάγκελων, εργασίες ασφαλτόστρωσης που διεξάγονται με μηχανικά μέσα. |
| **Βαριά** | Έντονη χειρωνακτική εργασία, επεξεργασία και τοποθέτηση οπλισμού, συναρμολόγηση / αποσυναρμολόγηση καλουπιών, σκάψιμο ή σπάσιμο σκληρών υλικών με μηχανικά εργαλεία / συσκευές / μηχανήματα βάρους πέραν των 15 kg, εργασίες ασφαλτόστρωσης που διεξάγονται με χειρωνακτικά μέσα. |

Για περισσότερες πληροφορίες, οι ενδιαφερόμενοι μπορούν να ενημερωθούν από την ιστοσελίδα του ΤΕΕ στην ενότητα [Θερμική Καταπόνηση](http://www.mlsi.gov.cy/mlsi/dli/dliup.nsf/All/B81ED45714FD0F24C2257E1F003CA3D4?OpenDocument) ή/και να επικοινωνούν με τους Επιθεωρητές στα κατά τόπους Επαρχιακά Γραφεία του Τμήματος στα ακόλουθα τηλέφωνα:

Λευκωσία: 22879191

Λεμεσός: 25827200

Λάρνακα: 24805327

Πάφος: 26822715

Αμμόχωστος: 23819750

|  |  |
| --- | --- |
| **23.07.2025** | **ΤΜΗΜΑ ΕΠΙΘΕΩΡΗΣΗΣ ΕΡΓΑΣΙΑΣ** |
| **ΥΠΟΥΡΓΕΙΟ ΕΡΓΑΣΙΑΣ ΚΑΙ**  **ΚΟΙΝΩΝΙΚΩΝ ΑΣΦΑΛΙΣΕΩΝ** |

Αρ. φακ.: 09.42.042.001, 09.42.042.004